कतारी महत्त्वाकांक्षा ओलम्पिकसम्म
कतारी ओलम्पिक कमिटीको १२ सदस्यीय टोली काठमाडौं आफ्नो निजी विमानमा झरेको थियो । एक दिनबराबर मात्र समय बिताएर टोली पाकिस्तान लागिहाल्यो । त्यसपछि यो टोलीको गन्तव्य हो, भारत । यसअघि यो टोली श्रीलंका पनि पुगिसकेको थियो ।
काठमाडौँ — कतारी ओलम्पिक कमिटीको १२ सदस्यीय टोली काठमाडौं आफ्नो निजी विमानमा झरेको थियो । एक दिनबराबर मात्र समय बिताएर टोली पाकिस्तान लागिहाल्यो । त्यसपछि यो टोलीको गन्तव्य हो, भारत । यसअघि यो टोली श्रीलंका पनि पुगिसकेको थियो ।यो टोलीको एकमात्र उद्देश्य छ, सन् २०३० को एसियाली खेलकुद आयोजनाको दाबेदारीका लागि समर्थन जुटाउनु । यही टोली बिहीबार बिहानै नेपाल ओलम्पिक कमिटी (एनओसी) को सातदोबाटोस्थित मुख्यालय पनि पुग्यो ।सेतो चिटिक्क परेको पूरा शरीर छोपिने पोसाकमा रहेको यो टोलीका सदस्य लगभग त्यस क्षेत्रको खेलकुदका ‘हू इज हू’ नै खालका थिए । अझ त्यसमा दुई जना कतारी राजपरिवारका सदस्य पनि थिए । जस्तो, रसिद जे ए अल्बुनइन र डहलान जमन अल हमद । दुवै राजपरिवारका सदस्य हुन् । यसमध्ये रसिद टोली नेता थिए । उनी कतारी फुटबल टिमका पूर्वराष्ट्रिय खेलाडी हुन् । अहिले उनको परिचय कतारी ओलम्पिक कमिटीको महासचिव छ । अनि रसिदी दोहा २०३० एसियाली खेलकुद दाबेदारी कमिटीका कार्यकारी निर्देशक पनि हुन् । हमद भने एसियाली एथलेटिक्स कमिटीका अध्यक्ष हुन् । अर्का एक सदस्य मोहम्मद युसुफ अल मन एसियाली भारोत्तोलन संघका अध्यक्ष हुन् । नेपाल ओलम्पिक कमिटीको सभाकक्षमा आयोजित कार्यक्रममा उनीहरूले दोहाले सन् २०३० को एसियाली खेलकुद किन आयोजना गर्न पाउनुपर्छ भन्ने आफ्नो दाबीको प्रस्तुति देखाए । अवसर पाए उत्कृष्ट आयोजनाको नमुना पेस गर्ने दाबी पनि गरे । औपचारिक कार्यक्रम न थियो, नेपाल ओलम्पिक कमिटीका अध्यक्ष जीवनराम श्रेष्ठले कतारी आयोजना दाबीले सफलता पाओस् भनेर शुभकामना पनि व्यक्त गरे । दोहाले सन् २००६ मा एसियाली खेलकुदको आयोजना गरिसकेको थियो, त्यतिबेलाको मीठा सम्झना अध्यक्ष श्रेष्ठसँग छँदै थियो । पछि दुई टोलीबीचको छलफलमा आपसी खेल सम्बन्ध बढाउने प्रतिबद्धता देखाइयो । कतारबाट नेपाली खेलकुदलाई थप सहयोग गर्ने वचन मिलेको छ ।यो सबै प्रसंग किन उल्लेखनीय र महत्त्वपूर्ण छ भने यति औपचारिक रूपमा कुनै देशले नेपाललाई ठूलो खेल महोत्सव आयोजनाको दाबेदारीमा समर्थनका लागि अनुरोध गर्न विरलै आउने गरेको छ । कतारले सन् २०२२ मै विश्वकप फुटबल पनि आयोजना गर्दै छ, त्यसको यस्तै दाबेदारी खुबै विवादित रह्यो । धेरै आर्थिक चलखेलका कुरा बाहिर निस्के । अचेल यस्तो दाबेदारीको समर्थनका लागि हुने प्रयास यत्तिको पारदर्शी हुर्नैपर्छ, केही तलमाथि हुन्छ भनेर नियम कडा हुन थालेका छन् ।यो भ्रमणको अर्को पाटो पनि छ । यो हो, कतारी खेल महत्त्वाकांक्षा, त्यसमा राजनीतिक उद्देश्य त लुकेकै छ । एकपछि अर्को ठूला खेल महोत्सव आयोजना गरेर कतार सबैलाई भन्न चाहन्छ, खाडी क्षेत्रको सबैभन्दा उत्कृष्ट र वैभवशाली देश कतार नै हो । यसले विश्वकप त दुई वर्षभित्र आयोजना गर्दैछ, उसको योजना एसियाली फुटबल च्याम्पियनसिप गर्ने पनि छ । अझ त्योभन्दा ठूलो महत्त्वाकांक्षा हो, सन् २०३२ को ओलम्पिक आयोजनालाई दाबी तयार पार्ने ।कतारको भित्री उद्देश्य हो, विश्वकपपछि ओलम्पिक आयोजना गर्ने । त्यसैले अहिले एसियाली खेलकुदको आयोजना दाबी खासमा ओलम्पिक आयोजनाको दाबेदारीका लागि बाटो निर्माण नै हो । कतारी मिडियाले यस्तै दाबी गरिरहेका छन् । हुन पनि कतारसँग अहिले अपार खेल भौतिक पूर्वाधार तयार भइसकेको छ । त्यसैले त पछिल्लो केही वर्षयता उसले राम्रा स्तरको भन्न मिल्ने पाँच सय ठूला साना अन्तर्राष्ट्रिय प्रतियोगिताको आयोजना गरिसकेको छ ।त्यसो भए, के कतारले सन् २०३० को एसियाली खेलकुद आयोजनाको मौका पाउला त ? यही डिसेम्बर १६ मा ओमानमा यसलाई लिएर बैठक हुँदै छ र त्यसमा हुने मतदानले नै यसको निर्णय गर्नेछ । कतारका लागि यो सबै काम सोचे जस्तो सजिलो भने छैन । किनभने कतारविरुद्ध उभिएको छ साउदी अरेबिया । साउदी राजधानी रियादले पनि सन् २०३० को एसियाली खेलकुद आयोजनाका लागि आफ्नो दाबेदारी प्रस्तुत गरिसकेको छ, त्यसैले यसका लागि खाडीका दुई सहरबीच भिडन्त हुन लागेको छ ।सबैलाई थाहा छ, कतार र साउदी अरेबिया दुई छिमेकी देश त हुन्, तर उनीहरूबीच सम्बन्ध भने राम्रो छैन । अझ साउदीले यूएई, बहराइनसँग मिलेर सन् २०१७ को मध्यमा कतारलाई राजनीतिक, आर्थिक नाकाबन्दी लगाएको थियो । साउदीको आरोप छ, कतारले आतंकवादलाई समर्थन गर्छ । यही तनावको पृष्ठभूमिमा टिकेर अहिले कतार र साउदीबीच प्रत्येक क्षेत्रमा प्रतिस्पर्धा चलिरहेको छ ।ठूला–ठूला खेल महोत्सव आयोजनामा साउदी अरेबिया कतारभन्दा पछाडि नै छ । त्यसैले त साउदीले अहिलेसम्म एसियाली ओलम्पिक कमिटीअन्तर्गतका कुनै ठूलो कार्यक्रम गरेको छैन, एकभन्दा बढी खेल समावेश भएको । त्यसैले सन् २०३० को एसियाली खेलकुद आयोजनाको दाबी पेस गर्न साउदी पनि उत्तिकै महत्त्वाकांक्षी रहेको छ । कतार जत्तिकै आक्रामक भएर लागिरहेको छ । साउदी भन्छ, ‘मौका पाए सबैभन्दा राम्रो आयोजना हामी नै गर्छौं ।’रोयटर्सले प्रेसित गरेको समाचार आधार मान्ने हो भने साउदी अरेबियाले एसियाली खेलकुद आयोजनाको दाबेदारीलाई आफ्नो देशकै प्रतिष्ठासँग जोडेर हेरिरहेको छ । नेपालजस्तो देशलाई आफ्नो पक्षमा पार्न साउदीले गज्जबको प्रस्ताव अगाडि सारेका छन् ।जस्तो सहभागी हुने सबै खेलाडी र पदाधिकारीले प्रतियोगिताका क्रममा त्यहाँ बस्न कुनै खर्च नै गर्नुपर्ने छैन । सबै निःशुल्क हुनेछ । जेहोस्, यो दुवै देशको दाबेदारी के कस्तो छ, त्यसको छनक, सामान्य नै सही, सातदोबाटोमा देखिनु नेपाली खेलकुदका लागि राम्रो संकेत रहने सम्बन्धित क्षेत्रका जानकारहरू बताउँछन् ।